CELEX: 
Language: sk
Date: 2019-05-06 00:00:00
Title: VYKONÁVACIE ROZHODNUTIE KOMISIE (EÚ) …/… o vymenovaní manažéra siete pre funkcie siete manažmentu letovej prevádzky (ATM) v rámci jednotného európskeho neba

VYKONÁVACIE ROZHODNUTIE KOMISIE (EÚ) …/…
            
            
               z 6. 5. 2019
            
            
               o vymenovaní manažéra siete pre funkcie siete manažmentu letovej prevádzky (ATM) v rámci jednotného európskeho neba
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (ES) č. 551/2004 z 10. marca 2004 o organizácii a využívaní vzdušného priestoru v jednotnom európskom nebi (nariadenie o vzdušnom priestore)
                  1
               , a najmä na jeho článok 6 ods. 2 písm. b),
            
            
               po konzultácii s Výborom pre jednotné nebo,
            
            
               keďže:
            
            
               (1)V súlade s článkom 6 ods. 6 nariadenia (ES) č. 551/2004 členské štáty zverili Eurocontrolu vykonávanie riadenia (manažmentu) toku letovej prevádzky prostredníctvom zavedenia centrálnej jednotky pre riadenie prepravného toku (CFMU).
            
            
               (2)Komisia svojím rozhodnutím K(2011) 4130 v konečnom znení zo 7. júla 2011 vymenovala Eurocontrol za manažéra siete, aby plnil úlohy potrebné na vykonávanie funkcií siete ATM v rámci jednotného európskeho neba v období od júla 2011 do decembra 2019.
            
            
               (3)Komisia pravidelne skúmala účinnosť spôsobu, akým Eurocontrol plnil tieto úlohy v období od roku 2011 do roku 2016. Dospela k záveru, že Eurocontrol ich vykonával spôsobom, ktorý je z prevádzkového hľadiska uspokojivý.
            
            
               (4)Komisia v roku 2017 preskúmala správu, finančné opatrenia a aspekty nákladov a nákladovej efektívnosti funkcií siete ATM a dospela k záveru, že manažér siete by mal mať k dispozícii väčšiu autonómiu riadenia. Rozhodnutím č. XI/91 (2017) z 1. novembra 2017 generálny riaditeľ Eurocontrolu poskytol takúto autonómiu riaditeľovi manažmentu siete, ktorý v Eurocontrole vykonáva úlohy manažéra siete
                  2
               .
            
            
               (5)Komisia tiež dospela k záveru, že funkcie siete ATM by sa mali vykonávať posilneným a nákladovo efektívnejším spôsobom ako v období 2011 – 2016, najmä tým, že sa zabráni akémukoľvek zdvojovaniu úsilia, čo si vyžaduje menej (alebo aspoň nie viac) finančných a ľudských zdrojov na výkon týchto funkcií v členských štátoch.
            
            
               (6)Berúc do úvahy celkové kladné posúdenie Eurocontrolu týkajúce sa nákladovo efektívneho vykonávania úloh manažéra siete v prvom a druhom referenčnom období pre systém výkonnosti podľa článku 8 nariadenia (EÚ) č. 390/2013 z 3. mája 2013, ktorým sa stanovuje systém výkonnosti leteckých navigačných služieb a sieťových funkcií
                  3
               , ako aj potrebu zabezpečiť kontinuitu prevádzky vo výkone funkcií siete ATM, Komisia 17. júla 2018 vyzvala Eurocontrol, aby predložil návrh. Komisia požiadala Eurocontrol, aby v súlade s kritériami stanovenými v článku 6 ods. 2 nariadenia (ES) č. 551/2004 spresnil svoju ochotu a schopnosť byť opätovne vymenovaný za manažéra siete. V tejto súvislosti tiež požiadala Eurocontrol, aby opísal, ako by spĺňal podmienky stanovené v článku 4 ods. 3 vykonávacieho nariadenia Komisie (EÚ) 2019/123 z 24. januára 2019, ktorým sa stanovujú podrobné pravidlá vykonávania funkcií siete manažmentu letovej prevádzky (ATM) a ktorým sa zrušuje nariadenie Komisie (EÚ) č. 677/2011
                  4
               , a aby načrtol, ako by po svojom vymenovaní spĺňal požiadavky vymedzené v článku 4 ods. 4 uvedeného nariadenia.
            
            
               (7)Vo svojom návrhu predloženom 17. decembra 2018 Eurocontrol poskytol informácie týkajúce sa požiadaviek stanovených v článku 4 ods. 3 a 4 vykonávacieho nariadenia Komisie (EÚ) 2019/123.
            
            
               (8)Po následnej žiadosti Komisie Eurocontrol poskytol dodatočné vysvetlenia.
            
            
               (9)Komisia posúdila skutočnosti predložené Eurocontrolom a zistila, že požiadavky stanovené v článku 4 ods. 3 vykonávacieho nariadenia Komisie (EÚ) 2019/123 sú splnené.
            
            
               (10)Eurocontrol sa vo svojom návrhu, ktorý odkazuje najmä na výsledky dosiahnuté v rámci svojej funkcie manažéra siete počas prvého a druhého referenčného obdobia, zaoberá otázkami uvedenými v článku 4 ods. 3 písm. a) vykonávacieho nariadenia Komisie (EÚ) 2019/123. V návrhu sa preukazuje jeho spôsobilosť a schopnosť plniť úlohy stanovené v článku 7 uvedeného nariadenia.
            
            
               (11)V súlade s článkom 4 ods. 3 písm. b) vykonávacieho nariadenia Komisie (EÚ) 2019/123 Eurocontrol vo svojom návrhu kvalitatívne a kvantitatívne opísal hlavné ciele, ktoré plánuje dosiahnuť v súvislosti s riadením funkcií siete, a to, ako zabezpečí dobrú kvalitu služieb, ktoré poskytuje subjektom zainteresovaným na prevádzke.
            
         
         
            
               (12)V súlade s článkom 4 ods. 3 písm. c) vykonávacieho nariadenia Komisie (EÚ) 2019/123, v ktorom sa okrem iného poukazuje na získané poznatky z prvého a druhého referenčného obdobia, Eurocontrol opísal prístup a prostriedky, ktoré plánuje použiť ako manažér siete.
            
            
               (13)Ak manažér siete vykonáva aj iné činnosti, ako sú činnosti relevantné pre vykonávanie funkcií siete, podľa článku 4 ods. 3 písm. d) vykonávacieho nariadenia Komisie (EÚ) 2019/123 sa vyžaduje, aby preukázal, že tieto iné činnosti sa budú vykonávať nezávisle od úloh manažéra siete uvedených v článku 7. Vo svojom návrhu Eurocontrol uviedol, že úlohy manažéra siete relevantné pre vykonávanie funkcií siete by uskutočňovalo jeho riaditeľstvo pre manažment siete a že činnosti tejto časti organizácie by boli primerane oddelené od ostatných činností.
            
            
               (14)Okrem splnenia požiadaviek podľa článku 4 ods. 3 Eurocontrol navrhol pokračovať v zlepšovaní nákladovej efektívnosti pri plnení úloh manažéra siete počas obdobia svojho vymenovania.
            
            
               (15)Eurocontrol by sa preto mal vymenovať za manažéra siete.
            
            
               (16)Toto vymenovanie by sa malo týkať tak tretieho, ako aj štvrtého referenčného obdobia uvedeného v článku 7 vykonávacieho nariadenia (EÚ) 2019/317 z 11. februára 2019, ktorým sa stanovuje systém výkonnosti a spoplatňovania v jednotnom európskom nebi a ktorým sa zrušujú vykonávacie nariadenia (EÚ) č. 390/2013 a (EÚ) č. 391/2013
                  5
               , vzhľadom na investície potrebné na zavedenie najmodernejšieho systému na podporu vykonávania funkcií siete ATM a na potrebu zabezpečiť stabilitu a kontinuitu prevádzky siete.
            
            
               (17)V súlade s článkom 4 ods. 4 písm. a) vykonávacieho nariadenia Komisie (EÚ) 2019/123 by mal byť manažér siete pred začiatkom tretieho referenčného obdobia certifikovaný Agentúrou Európskej únie pre bezpečnosť letectva.
            
            
               (18)Na zabezpečenie autonómie manažéra siete je dôležité, aby sa v rámci organizácie vymenovanej za manažéra siete primerane oddelili činnosti. V súlade s článkom 4 ods. 3 písm. d) vykonávacieho nariadenia Komisie (EÚ) 2019/123 by preto Eurocontrol mal vykonávať svoje činnosti ako manažér siete nezávisle od akejkoľvek inej činnosti vrátane činností súvisiacich s prácou medzinárodných organizácií.
            
            
               (19)S cieľom zabezpečiť spravodlivosť vo vzťahu k členským štátom a tretím krajinám, ktorým manažér siete poskytuje svoje služby, by manažér siete mal mať primerané dohody o financovaní a výdavkoch a dodržiavať osobitné pravidlá týkajúce sa správy účtov,
            
            
               PRIJALA TOTO ROZHODNUTIE:
            
            
               Článok 1
            
            
               Vymenovanie manažéra siete
            
            
               1.Za manažéra siete je vymenovaný Eurocontrol.
            
            
               2.Vymenovanie uvedené v odseku 1 sa týka tretieho a štvrtého referenčného obdobia, ktoré sú uvedené v článku 7 vykonávacieho nariadenia (EÚ) 2019/317.
            
            
               Článok 2
            
            
               Úlohy manažéra siete
            
            
               1.Eurocontrol, ktorý koná ako manažér siete, plní úlohy potrebné na vykonávanie funkcií siete ATM uvedených v článku 7 vykonávacieho nariadenia Komisie (EÚ) 2019/123.
            
            
               2.Eurocontrol, ktorý koná ako manažér siete, plní svoje úlohy v súlade s požiadavkami stanovenými v článku 4 vykonávacieho nariadenia Komisie (EÚ) 2019/123.
            
            
               Článok 3
            
            
               Certifikácia
            
            
               Pred vykonávaním úloh, ktoré boli Eurocontrolu zverené, agentúra do 2. januára 2020 certifikuje Eurocontrol ako manažéra siete v súlade s vykonávacím nariadením Komisie (EÚ) 2017/373
                  6
               .
            
         
         
            
               Článok 4
            
            
               Manažér siete a rada pre riadenie siete
            
            
               1.Riadiacim subjektom manažéra siete uvedeným v článku 18 ods. 4 písm. c) vykonávacieho nariadenia Komisie (EÚ) 2019/123 je riaditeľ riaditeľstva Eurocontrolu pre manažment siete.
            
            
               2.Zástupcom Eurocontrolu uvedeným v článku 18 ods. 4 písm. f) vykonávacieho nariadenia Komisie (EÚ) 2019/123 je generálny riaditeľ Eurocontrolu.
            
            
               3.Manažér siete ponesie náklady súvisiace s administratívnou podporou pre predsedu rady pre riadenie siete.
            
            
               Článok 5
            
            
               Účasť na konzultáciách s členskými štátmi
            
            
               Na žiadosť Komisie sa manažér siete zúčastňuje na konzultáciách s členskými štátmi podľa článku 21 vykonávacieho nariadenia Komisie (EÚ) 2019/123.
            
            
               Článok 6
            
            
               Nezávislé vykonávanie úloh
            
            
               V súlade s článkom 4 ods. 3 písm. d) vykonávacieho nariadenia Komisie (EÚ) 2019/123 vykonáva Eurocontrol svoje úlohy manažéra siete nezávisle od akejkoľvek inej činnosti vrátane činností súvisiacich s prácou medzinárodných organizácií.
            
            
               Článok 7
            
            
               Dohody o financovaní a výdavkoch manažéra siete a oddelenie účtov
            
            
               1.Bez toho, aby boli dotknuté dohody uvedené v článku 24 ods. 1 vykonávacieho nariadenia Komisie (EÚ) 2019/123, manažér siete má uzavreté dohody, ktorými sa zabezpečí, aby členské štáty a tretie krajiny uvedené v článku 24 ods. 1 a 2 uvedeného nariadenia spravodlivo a primerane finančne prispievali na úlohy zverené manažérovi siete. Pokiaľ ide o správu účtov, dodržiavajú sa odseky 3 a 4. 
            
            
               2.Manažér siete zabezpečí, aby sa platby vykonané členskými štátmi Únie v súlade s článkom 25 ods. 1 vykonávacieho nariadenia Komisie (EÚ) 2019/123 nepoužívali na financovanie iných činností, ako sú činnosti v rámci úloh uvedených v článku 7 uvedeného nariadenia, alebo činností, ktoré vznikli v dôsledku účasti tretích krajín podľa článku 24 ods. 3 a 4 uvedeného nariadenia.
            
            
               3.V súlade s článkom 25 ods. 3 písm. c) vykonávacieho nariadenia Komisie (EÚ) 2019/123 sú úlohy Eurocontrolu ako manažéra siete naviazané na oddelený účet v rámci rozpočtu Eurocontrolu.
            
            
               4.Manažér siete vykazuje oddelene v rámci účtu uvedeného v odseku 3 vzniknuté náklady a platby vykonané v dôsledku akýchkoľvek dohôd o spolupráci uvedených v článku 24 ods. 3 a 4 vykonávacieho nariadenia Komisie (EÚ) 2019/123.
            
            
               Článok 8
            
            
               Nadobudnutie účinnosti
            
            
               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
         
         
            
               V Bruseli 6. 5. 2019
            
            
               
                     Za Komisiu
               
               
                     predseda
                     Jean-Claude JUNCKER
               
               
            
         
         
            
                  
                     (1)
                  
                        Ú. v. EÚ L 96, 31.3.2004, s. 20.
               
               
                  
                     (2)
                  
                        Rozhodnutie týkajúce sa delegovania právomocí riaditeľovi manažmentu siete a/alebo oprávnenia riaditeľa manažmentu siete konať v záležitostiach, ktoré sa týkajú podporných služieb iných útvarov agentúry, rozpočtového procesu riadenia siete, technických stretnutí pre sociálny dialóg s prevádzkovými zamestnancami riadenia siete a prevádzkových a technických dohôd potrebných pre vykonávanie funkcií siete zo strany Eurocontrolu.
               
               
                  
                     (3)
                  
                        Ú. v. EÚ L 128, 9.5.2013, s. 1.
               
               
                  
                     (4)
                  
                        Ú. v. EÚ L 28, 31.1.2019, s. 1.
               
               
                  
                     (5)
                  
                        Ú. v. EÚ L 56, 25.2.2019, s. 1.
               
               
                  
                     (6)
                  
                        Vykonávacie nariadenie Komisie (EÚ) 2017/373 z 1. marca 2017, ktorým sa stanovujú spoločné požiadavky na poskytovateľov manažmentu letovej prevádzky/leteckých navigačných služieb a na ostatné funkcie siete manažmentu letovej prevádzky, ktorým sa zrušuje nariadenie (ES) č. 482/2008, vykonávacie nariadenia (EÚ) č. 1034/2011, (EÚ) č. 1035/2011 a (EÚ) 2016/1377 a ktorým sa mení nariadenie (EÚ) č. 677/2011 (Ú. v. EÚ L 62, 8.3.2017, s. 1).